b'\n_START_ARTICLE_\nAleksiada\n_START_PARAGRAPH_\nAleksiada (gr\xc5\xa1ko: \xce\x91\xce\xbb\xce\xb5\xce\xbe\xce\xb9\xce\xac\xce\xb4\xce\xb1) je srednjeve\xc5\xa1ki biografski tekst, ki ga je okrog leta 1148 napisala bizantinska zgodovinarka Ana Komnena, h\xc4\x8derka bizantinskega cesarja Alekseja I. Komnena.\n_START_SECTION_\nZgodovinsko ozadje\n_START_PARAGRAPH_\nAna Komnena je bila poro\xc4\x8dena z bizantinskim generalom, dr\xc5\xbeavnikom in zgodovinarjem Nikeforom Brijenijem. Leta 1118 se je vpletla v zaroto proti svojemu bratu, cesarju Ivanu II. Komnenu. Ker zarota ni uspela, se je morala umakniti v samostan._NEWLINE_Nikefor Brijenij je na predlog svoje ta\xc5\xa1\xc4\x8de Irene Dukas napisal zgodovino Bizantinskega cesarstva od zmage Izaka I. Komnena nad Mihaelom VI. Stratiotikom (1057) do padca cesarja Nikeforja III. Botanijata, ko je na prestol pri\xc5\xa1el Aleksej I. Komnen (1081). Delo je imelo naslov "Gradivo za zgodovino" in je bolj podobno dru\xc5\xbeinski kroniki kot resni zgodovini. Gradivo za zgodovino je dobil od sodobnikov in v delih Mihaela Psellosa, Ivana Skilicesa in Mihaela Atelajtesa. Del uvoda je bil verjetno napisan kasneje._NEWLINE_Nikefor Brijenij je leta 1137 je umrl, \xc5\xa1e preden je zgodovino dokon\xc4\x8dal. Njegovo delo je v samostanu nadaljevala Ana Komnena, ga dopolnila, raz\xc5\xa1irila in objavila pod naslovom Aleksiada. Aleksiada je danes glavni vir podatkov o bizantinski politi\xc4\x8dni zgodovini od konca 11. stoletja do za\xc4\x8detka 12. stoletja in pomemben vir o prvi kri\xc5\xbearski vojni.\n_START_SECTION_\nO Aleksiadi\n_START_PARAGRAPH_\nAna je v Aleksiadi opisala politi\xc4\x8dno in voja\xc5\xa1ko zgodovino Bizantinskega cesarstva od leta 1081 do 1118, ko je cesarstvu vladal njen o\xc4\x8de Aleksej I., odnose in spore med Vzhodom in Zahodom v zgodnjem 12. stoletju in gledanje na dogodke v prvi kri\xc5\xbearski vojni, \xc4\x8deprav je Aleksiada nastala kak\xc5\xa1nih petdeset let kasneje._NEWLINE_Tekst je napisan v izumetni\xc4\x8deni ati\xc5\xa1ki gr\xc5\xa1\xc4\x8dini in je eden redkih tekstov, ki jih je o politi\xc4\x8dni in voja\xc5\xa1ki zgodovini svoje dr\xc5\xbeave napisala \xc5\xbeenska. Lahko bi celo rekli, da je bila Ana Komnena prva \xc5\xbeenska zgodovinarka._NEWLINE_Zaradi dru\xc5\xbeinskih povezav med Ano in Aleksejem I. je delo napisano precej pristransko, \xc4\x8daprav Ana ve\xc4\x8dkrat posku\xc5\xa1a prepri\xc4\x8dati bralca, da je objektivna. Kljub pristranskosti je v Aleksiadi mnogo kriti\xc4\x8dnosti do o\xc4\x8detovih napak. Ana nikakor ni mogla skriti svojega odpora do Latincev (Normanov in Frankov) in jih je imela za barbare, med katere je pri\xc5\xa1tevala tudi "barbare" na splo\xc5\xa1no in Armence. Prav tako ni mogla skriti svojega globokega sovra\xc5\xa1tva do brata Ivana II. Komnena. Kljub pristranskosti in odporu do tujcev je bila dovolj objektivna, da je izrazila ob\xc4\x8dudovanje do vrlin, sposobnosti in celo \xc5\xa1arma nekaterih smrtnih sovra\xc5\xbenikov cesarstva, kot sta bila Robert Guiscard in Bohemond Tarantski._NEWLINE_S stali\xc5\xa1\xc4\x8da sodobnega bralca je njeno stereotipsko opisovanje vojnih dogodkov in napak cesarstva dolgo\xc4\x8dasno. Drug problem je nekaj zme\xc5\xa1njav pri imenih in nazivih tujcev, predvsem Turkov, ter nekaj geografskih napak in napak pri datiranju._NEWLINE_Jezik je arhai\xc4\x8den. V tekstu je presentljivo mnogo citatov iz Homerjeve Iliade, Sofokleja, Evripida in Demostena, kar ka\xc5\xbee na Anino visoko klasi\xc4\x8dno izobrazbo. Kljub temu v delu ne manjka \xc5\xbeivahnih kratkih pripovedi in odmikov, ki so relativno omejeni in kratki. Uporaba voja\xc5\xa1kih izrazov in osupljivo \xc5\xa1tevilo podrobnosti v opisih Aleksejevega burnega vladanja ka\xc5\xbeejo, da je imela Ana kjub internaciji v samostanu dostop do uradnih dr\xc5\xbeavnih arhivov in se je morda celo pogovarjala z udele\xc5\xbeenci dogodkov. Opisi ka\xc5\xbeejo tudi na njeno izredno \xc5\xa1iroko splo\xc5\xa1no izobrazbo. Njeno zanimanje za voja\xc5\xa1ko taktiko in pozitivisti\xc4\x8dne znanosti ter prepri\xc4\x8danje v lastne sposobnosti za pisanje so za \xc5\xbeensko tistega \xc4\x8dasa, pa tudi mnogo kasneje, vredne ob\xc4\x8dudovanja.'